कैंब्रिज से डिग्री लेने के बाद भी मिट्‌टी के प्यार में डूबी, स्टूडियो पॉटरी आर्टिस्ट बनी
अंजनी खन्ना, सिरेमिक आर्टिस्ट हैं। मुंबई में आशियाना है। पांच-छह साल की उम्र से ही मिट्‌टी के प्यार में डूबी और लिपटी हैं। स्टूडियो पॉटरी पर काम करते हुए उन्हें 25 साल से ज्यादा हो गए हैं।
मैं अंजनी खन्ना, सिरेमिक आर्टिस्ट हूं। मुंबई में आशियाना है। जब पांच-छह साल की थी, तब से मिट्‌टी के प्यार में डूबी और लिपटी हूं। स्टूडियो पॉटरी पर काम करते हुए 25 साल से ज्यादा हो गए हैं। सिरेमिक ही मेरी दुनिया है और यही मेरी कला का संसार है। जितनी ग्लेज या चमक सिरेमिक की पॉटरी में दिखती है उसके पीछे उतना ही लगन, कौशल और परिश्रम छिपा होता है। मुझे गर्व है कि हजारों साल पुरानी सिंधु घाटी सभ्यता की कला से मैं आज भी जुड़ी हूं। हर सभ्यता की शुरुआत में मिट्‌टी और चाक ने अहम भूमिका निभाई है और क्रांति का कारण भी बनी। 
आज दैनिक भास्कर की ये मैं हूं सीरीज में मिट्‌टी से जुड़ी मेरी कहानी जानिए। 
समर कैंप में चाक पर पहली बार मिट्‌टी के बर्तन बनाए 
मेरी परवरिश मुंबई के एक समृद्ध परिवार में हुई। मम्मी मेरी अपब्रिंगिंग को लेकर बहुत अलर्ट रहीं। वह कहतीं कि तुम्हें जो अच्छा लगे वही करो। वह मुझे कई तरह की क्रिएटिव एक्टीविटीज में भेजतीं। जब मैं छह-सात साल की थी तो मम्मी मुझे समर कैंप लेकर गईं। मुंबई में प्रिमुला पंडित के यहां पॉटरी क्लासेज होतीं। मैंने वहां पॉटरी आर्ट सीखना शुरू किया। 70 के दशक में प्रिमुला पंडित स्टूडियो पॉटरी में जाना पहचाना नाम था। उसके बाद सोफिया पॉलिटेक्निक में 1984-85 में ब्रह्मदेव पंडित से थोड़ा-बहुत सेरामिक पॉटरी बनाना सीखा।
चाक पर घूमते पहिए और उंगलियों को बड़ी नजाकत से मिट्‌टी को आकार लेते देखा तो पहली बार में मुझे डर लगा। कोई ये कैसे कर लेता है। तब मिट्‌टी से किसी चीज को गढ़ते देखना, सृजन की दुनिया से रू-ब-रू होने जैसा था। मैंने पहली बार व्हील पर पॉट बनाया।
खबर में आगे बढ़ने से पहले एक पोल में अपनी राय साझा करते चलें-
पुड्‌डुचेरी की गोल्डन ब्रिज पॉटरी बनी प्रेरणा 
पुड्‌डुचेरी की गोल्डन ब्रिज पॉटरी को 1971 में देब्रा स्मिथ और रे मीकर ने शुरू किया। कुछ ही वर्षों में यह पूरी दुनिया में मशहूर हो गया। वुड फायरिंग की नई टेक्नोलॉजी को लेकर रे ने कई प्रयोग किए थे। तब मैंने अरबिंदो आश्रम को पोस्टकार्ड भेजा और बताया कि मैं सिरेमिक पॉटरी सीखना चाहती हूं। 1985 में मैं पहली बार पुड्‌डुचेरी गई। दोबारा 1987 में भी जाना हुआ लेकिन तब भी पॉटरी से ऐसा नाता नहीं जुड़ा जो आठ साल के अंतराल के बाद 1995 में जुड़ा। तब मैंने डेढ़ साल तक वहां वुड फायरिंग और सिरेमिक पॉटरी के बारे में सीखा।
कैंब्रिज यूनिवर्सिटी से आ गया बुलावा
जब मैं पॉटरी की दुनिया में आगे बढ़ना चाह रही थी तभी कैंब्रिज यूनिवर्सिटी से एडमिशन लेटर आ गया। तब दुविधा में पड़ गई कैंब्रिज जाऊं या न जाऊं। फिर तय हुआ कि कैंब्रिज जाऊंगी। दो साल तक वहां नेचुरल साइंस की पढ़ाई की। कैंब्रिज से लौटने के बाद मैं मुंबई से दिल्ली चली आई। यहांं सेंटर फॉर साइंस एंड एन्वॉयरमेंट (CSE) की मैग्जीन ‘डाउन टू अर्थ’ में साइंस एडिटर के रूप में काम करना शुरू किया। तब CSE के को फाउंडर अनिल अग्रवाल ने काफी मोटिवेट किया। पांच साल तक डाउन टू अर्थ में साइंस जर्नलिस्ट के रूप में काम करने के बाद मैं मुंबई लौट आई। 1987 से लेकर 1997 तक यानी 10 सालों तक मेरी दुनिया पूरी तरह बदल गई थी।
पॉटरी को लेकर परिवार ने मना किया 
कैंब्रिज से मैंने पढ़ाई की। चाहती तो किसी मल्टी नेशनल कंपनी में नौकरी मिल जाती। लेकिन मेरे दिमाग में कई चीजें चल रही थीं। बचपन में मम्मी स्टोरीटेलर रही, वो भगवान के बारे में, देश की आजादी और उसके संघर्ष के बारे में कई कहानियां सुनातीं। मां की ये कहानियां जो थोड़ी अनगढ़, थोड़ी कच्ची-पकी थी, मैंने सब कुछ मन में उड़ेल लिया था। मैं मां को घर पर देवताओं की मूर्ति के सामने प्रार्थना करते देखती। मम्मी कृष्ण के बाल रूप को चटकीले कपड़ों, फूल और ज्वेलरी से रोज सजाती।
इसलिए मेरे बनाए जो माइथोलॉजिकल फिगर्स हैं उन्हें भी मैं इसी तरह सजाती हूं। फिर एक एन्वॉयरमेंटल जर्नलिस्ट के रूप में गांव-गांव घूमकर अपने देश की छवि को अपने भीतर कैद किया। हालांकि मेरे पिता नहीं चाहते थे कि पॉटरी की दुनिया में मैं रच-बस जाऊं। लड़कियों के लिए पॉटरी नहीं है, लेकिन मैंने अपनी दुनिया खुद बनाई।
अलीबाग में स्टूडियो बनाने में 10 साल लगे 
अलीबाग में मैंने 1999 में जमीन खरीदी। लेकिन स्टूडियो बनाने में 10 साल लग गए। सबकुछ शून्य से शुरू करना पड़ा। कभी क्ले नहीं मिलती तो कभी स्लैब रॉलर। बॉम्बे मिल्स में एक व्यक्ति काम करते थे, उनसे किसी तरह एक फैब्रिकेटर मिल गया।
आप बाहर जाकर क्ले नहीं खरीद सकते थे यानी सिलिका, फेल्डस्पार, काओलिन और बॉल क्ले सबकुछ खरीदकर ही मिलाना होगा। अपना भट्ठा बनाना, पुड्‌डुचेरी से पहिए मंगाना सब कुछ खुद ही किया।
आज तो कोई भी चीज आसानी से बाहर से मंगाई जा सकती है और स्टूडियो खोला जा सकता है। यही कारण है कि आज भारत में सिरेमिक पॉटरी की इतनी धूम मची है।
चीन में स्ट्रीट पोल भी सिरेमिक के बने हुए हैं 
दुनिया के कई देशों में ‘आर्टिस्ट इन रेजीडेंस’ के रूप में काम करने का मौका मिला है। अमेरिका, ऑस्ट्रेलिया, चीन और यूरोप के कई देशों में मैं ‘आर्टिस्ट इन रेजीडेंस’ रही। ‘आर्टिस्ट इन रेजीडेंस’ वह होता है जो किसी खास जगह पर जाकर अपने आर्ट को दिखाता है। 2008 में चीन में ‘आर्टिस्ट इन रेजीडेंस’ के रूप में मैं पांच सप्ताह रही।
चीन के जियांग्सी प्रोविंस में जिंगदेझेन जगह है जहां दुनिया में सबसे पहले पॉर्सिलेन निकाला गया। इसे चीन का पॉर्सिलेन कैपिटल भी कहते हैं। पॉर्सिलेन एक ऐसा सिरामिक पदार्थ है जो केवल पहाड़ों में ही मिलता है, इसे चीन में ‘व्हाइट गोल्ड’ कहते हैं। इसका सीधे इस्तेमाल किया जा सकता है। जिंगदेझेन में पॉर्सिलेन को लेकर ऐसा क्रेज है कि पूछिए मत। वहां दिन-रात भट्‌ठे जलते रहते हैं। पॉर्सिलेन से पॉटरी बनाने वाले गांव के गांव हैं। हर घर में सिरेमिक पॉटरी बनती दिख जाएगी।
कभी जिंगदेझेन जाएं तो देखेंगे कि घर में क्रॉकरी और डेकोरेटिव आइटम्स ही नहीं, बल्कि वहां स्ट्रीट पोल भी पॉर्सिलेन के बने हुए हैं। एक से बढ़कर एक आर्टिस्ट हैं, पुराने भी और नई टेक्नोलॉजी का इस्तेमाल करने वाले आर्टिस्ट भी। यहां के लोग पॉर्सिलेन को ही जीते हैं, उसके साथ ही उनका जीवन जुड़ा है।
काला घोड़ा आर्ट फेस्टिवल सिरेमिक ऑर्टिस्ट के लिए बना प्लेटफॉर्म 
2009 में मैंने पॉटरी स्टूडियो बना लिया था लेकिन चाहती थी कि सिरेमिक आर्टिस्ट के लिए एक प्लेटफॉर्म मिल सके। मैंने चीन में देखा था कि कैसे वहां पॉटरी वर्कशॉप होती हैं। मैंने अपनी दोस्त राशि जैन (सिरेमिक आर्टिस्ट) के साथ इस पर सोचना शुरू किया। मुंबई में होने वाले काला घोड़ा आर्ट फेस्टिवल से बेहतर क्या हो सकता था। हमें वहां पार्किंग में जगह मिल गई। हमने सब्जी वालों को पैसे देकर उनके ठेले लिए और फेस्टिवल में सेरामिक पॉटरी लेकर आई। इसका अच्छा रिस्पांस मिला। सारी पॉटरी बिक गई। अब अलग-अलग शहरों से आर्टिस्ट काला घोड़ा आर्ट फेस्टिवल में आते हैं। इससे लोगों में सिरेमिक के प्रति अवेयरनेस बढ़ी है। अधिक से अधिक लोग स्टूडियो पॉटरी की ओर अट्रैक्ट हो रहे हैं।
पहले पैसे कम थे, अब सिरेमिक की दुनिया बदल गई है
सिरेमिक पॉटरी बहुत मुश्किल काम है। पहले इसमें पैसे बहुत कम थे, मेटेरियल की लागत अधिक आती थी लेकिन अब इसमें अच्छी इनकम है। सिरेमिक पॉटरी की बिक्री बढ़ रही है। आर्टिस्ट को बड़े-बड़े ऑर्डर मिल रहे। इंटीरियर डिजाइन के लिए लोग मुंहमांगी कीमत दे रहे। ऑनलाइन सेल ने तो सिरेमिक मार्केट को पूरी तरह बदल दिया है। स्टूडियो पॉटरी के लिए अच्छी बात यह है कि अब पॉटरी की पैकेजिंग, कूरियर से भेजना सबकुछ आसान और बेहतर हो गया है।
भारत में फैमिली वर्कशॉप में काम करते हैं कुम्हार 
जैसे स्टूडियो पॉटरी में हरेक आर्टिस्ट की अपने स्पेशियलिटी होती है उसी तरह अपने देश में गांव-गांव ये आर्टिस्ट होते हैं। यह एक तरह से फैमिली वर्कशॉप है। 8-10 लोगों का पूरा परिवार मिलकर काम करता है क्ले लाना, गूथना, चाक पर पॉटरी बनाना, सुखाना, लकड़ी-कोयला जलाकर भट्‌ठा बनाना, पकाना और उसे फिर मार्केट में बेचना। यह काफी कॉम्प्लिकेटेड है।
कुम्हारों के लिए बहुत मुश्किल होता है घर चलाना 
मैंने कई गांवों में कुम्हारों के काम को देखा है, उनके जीवन को समझा है। उनकी कमाई इस बात पर निर्भर करती है कि मार्केट में डिमांड कैसी है। पिछले कुछ सालों में देखें तो उन पर दोहरी मार पड़ी है। प्लास्टिक के उपयोग ने इनके कारोबार को चौपट कर दिया। खाने-पीने में पहले जिन चीजों में मिट्‌टी के बने बर्तनों का इस्तेमाल होता था, वो भी न के बराबर रह गया। स्टेनलेस स्टील, कांसा के बर्तनों का चलन बढ़ा तो मिट्‌टी के बर्तन गायब होने लगे। वाटर फिल्टर आया तो मटकों से भी लोग बिदकने लगे। स्थिति यह है कि वे हुनरमंद होते हुए भी उन्हें दो जून की रोटी जुगाड़ करने में मशक्कत करनी पड़ती है। हालांकि इसमें थोड़ा बदलाव अब देखने को मिल रहा है। ट्रेडिशनल पॉटर भी अब स्टूडियो पॉटरी की ओर जा रहे हैं।